Diari Oficial de la Generalitat Valenciana


Sumari del DOGV 6481, del 16-03-2011 (2011/3025)

RESOLUCIÓ de 28 de febrer de 2011, del director gerent de l'Agència Valenciana de Salut, que desestima el recurs d'alçada interposat per Luis Ballester Rodrigo en nom de Tomás Sánchez Cobo, contra l'Acord del Col·legi Oficial de Farmacèutics d'Alacant, de 26 d'octubre de 2010, que establix el calendari de servicis d'urgència en el municipi d'Alacant, en el qual totes les oficines de farmàcia del municipi, siga quina siga la seua ubicació, entren en un únic calendari de torns per al terme municipal d'Alacant, entre altres acords.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6481

Data del DOGV
:   16-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3025


Data del document
:   28-02-2011

Organisme emissor
:   Conselleria de Sanitat

Tipus de document
:   Resolució

RESOLUCIÓ de 28 de febrer de 2011, del director gerent de l'Agència Valenciana de Salut, que desestima el recurs d'alçada interposat per Luis Ballester Rodrigo en nom de Tomás Sánchez Cobo, contra l'Acord del Col·legi Oficial de Farmacèutics d'Alacant, de 26 d'octubre de 2010, que establix el calendari de servicis d'urgència en el municipi d'Alacant, en el qual totes les oficines de farmàcia del municipi, siga quina siga la seua ubicació, entren en un únic calendari de torns per al terme municipal d'Alacant, entre altres acords. [2011/3025]  
Vist el Recurs d'Alçada número RHU 4/10, interposat per Luis Ballester Rodrigo en nom de Tomás Sánchez Cobo, contra l'Acord del Col·legi Oficial de Farmacèutics d'Alacant, de 26 d'octubre de 2010, que establix el calendari de servicis d'urgència en el municipi d'Alacant, aprovat en la sessió de la Junta de Govern, i examinats els fets següents,  
  
Primer  
Amb data 6 d'octubre de 2010, a les 20.30 hores, se celebra una reunió en el Col·legi Oficial de Farmacèutics d'Alacant amb l'objecte d'establir el calendari de servicis d'urgències de les oficines de farmàcia del municipi d'Alacant i de renovar la comissió de guàrdies del municipi. En esta reunió els assistents voten les 4 propostes presentades.  
  
  
Segon  
Amb data 26 d'octubre de 2010, el Col·legi Oficial de Farmacèutics d'Alacant acorda establir el calendari de servicis d'urgència del municipi d'Alacant per a l'any 2011, segons el qual han de prestar els servicis d'urgència totes les oficines de farmàcia del municipi.  
  
  
Tercer  
Disconforme amb l'acord, Luis Ballester Rodrigo, en nom de Tomás Sánchez Cobo, interposa un recurs d'alçada, davant del director gerent de l'Agència Valenciana de Salut, en el qual demana la revocació de l'acord col·legial perquè entén que la seua oficina de farmàcia es va obrir a l'empara de l'article 3.1.b i que es troba a 7 km del nucli urbà d'Alacant i, per este motiu, des que va obrir fa 21 anys, no s'ha inclòs en el torn de servicis d'urgència del municipi d'Alacant. Entén que no es tenen en compte les circumstàncies demogràfiques i geogràfiques. Posteriorment, sol·licita la suspensió de l'acord recorregut amb arguments semblants i perquè entén que els habitants de Rebolledo tindran pitjor servici perquè deixaran de tindre guàrdies localitzades com si fóra un municipi de farmàcia única.  
  
Quart  
Es fa la informació pública del tràmit d'al·legacions del recurs interposat, publicat en el Diari Oficial de la Comunitat Valenciana de 28 de gener de 2011.  
Els fonaments jurídics següents s'apliquen als fets anteriors.  
  
  
Fonaments jurídics  
  
Primer  
Esta Agència Valenciana de Salut és competent per a resoldre este recurs pel que disposen: el Reial Decret 278/1980, 25 de gener, sobre transferència de competències en matèria de sanitat; la Llei 5/1983, de 30 de desembre, de Govern Valencià; la Llei 6/1998, d'Ordenació Farmacèutica de la Comunitat Valenciana; el Decret 187/1997, de 17 de juny, del Govern Valencià, sobre horaris d'atenció al públic, servicis d'urgència i vacacions de les oficines de farmàcia de la Comunitat Valenciana; la Llei 4/2005, de 17 de juny, de Salut Pública de la Comunitat Valenciana; el Decret 25/2005, de 4 de febrer, del Consell de la Generalitat Valenciana, pel qual aprova els Estatuts de l'Agència Valenciana de Salut, i la Llei 30/1992, de 26 de novembre, i les modificacions que ha tingut.  
  
Segon  
La Llei estatal 16/1997, de 25 d'abril, de Regulació dels Servicis de les Oficines de Farmàcia, reconeix la possibilitat d'establir un règim de liberalització i flexibilitat horària, però conjugant-lo amb la necessitat que l'administració determine uns servicis mínims i regule uns torns d'urgència per a salvaguardar, en tot cas, la prestació contínua i eficaç de l'assistència farmacèutica.  
La Llei 6/1998, de 22 de juny, de la Generalitat Valenciana d'Ordenació Farmacèutica de la Comunitat Valenciana, en concordança amb la legislació bàsica de l'estat en esta matèria, establix en l'article 32 que l'organització de l'horari d'atenció al públic, els servicis d'urgència i les vacacions de les oficines de farmàcia s'han de fer tenint en compte les característiques poblacionals i geogràfiques, garantint a la població l'assistència farmacèutica de forma permanent.  
L'article 2 del Decret 187/1997, de 17 de juny, del Govern Valencià, sobre horaris d'atenció al públic, servicis d'urgència i vacacions de les oficines de farmàcia de la Comunitat Valenciana, delega els col·legis oficials de cada província per a les competències d'este decret.  
  
L'article 1 del Decret 187/1997, de 17 de juny, del Govern Valencià, enuncia l'obligació de garantir l'assistència farmacèutica a la població per mitjà dels servicis d'urgència de les oficines de farmàcia i l'apartat d) del mateix article establix que «les disposicions que s'adopten en esta matèria tenen el caràcter de mínims i són de compliment obligatori per a totes les oficines de farmàcia».  
  
S'ha tramitat l'expedient oportú i el Col·legi Oficial de Farmacèutics acorda que establix una nova regulació dels servicis d'urgència del municipi d'Alacant, en la qual totes les oficines de farmàcia del municipi, siga quina siga la seua ubicació, entren en un calendari únic de torns per al terme municipal d'Alacant, entre altres acords.  
  
Segons que informa el Col·legi Oficial de Farmacèutics d'Alacant, els acords es van adoptar per majoria dels assistents a la reunió celebrada entre tots els farmacèutics titulars d'oficines de farmàcia del municipi d'Alacant.  
Quant a la comparació en el recurs amb els servicis d'urgència en el municipi de Pilar de la Horadada, el Col·legi Oficial de Farmacèutics d'Alacant informa:  
«IV. En este orde i plantejat així el recurs, cal que este col·legi deixe assentades una sèrie de circumstàncies per les quals no es pot fer una translació del supòsit de Pilar de la Horadada, mutatis mutandis i formalment, al municipi d'Alacant, per les raons següents:  
  
1r. Pilar de la Horadada és un municipi al qual, per la població, correspon una sola oficina de farmàcia diària en torn del servici d'urgència, ara bé, Alacant és un municipi al qual corresponen cinc oficines de farmàcia en el torn diari d'urgències.  
2n. Pilar de la Horadada té un nucli urbà històric, per dir-ho així, on està ubicat el centre de salut en què s'atén la població en el servici mèdic d'urgència 24 hores, i una zona costanera turística. Tant en el primer com en la segona hi ha unes quantes oficines de farmàcia.  
  
Alacant en canvi, té un extens nucli urbà d'uns quants quilòmetres de diàmetre i unes zones perifèriques, tant costaneres com interiors.  
  
3r. Amb esta distribució i població assentada tan distinta per a ambdós municipis la solució del servici d'urgència no pot ser la mateixa, ni els criteris de distribució d'este idèntics per a l'un i l'altre.  
  
Per exemple, en el cas de Pilar de la Horadada, els dies que els corresponguera fer el torn a una oficina de farmàcia instal·lada en la zona de la perifèria turístic, esta seria l'única del municipi, i tota la població del nucli urbà no tindria una altra alternativa que traslladar-s'hi per a ser atesos, amb incomoditat greu per als pacients. Açò va motivar que tant els farmacèutics establits es pronuncien en contra que tal cosa succeïra.  
Este mateix exemple traslladat al municipi d'Alacant i a la qüestió que ara es debat presenta tints totalment distints, ja que el dia que li corresponga el torn a la farmàcia del recurrent, en el Rebolledo, per descomptat que la població d'esta partida i de les limítrofes Bacarot, Verdegàs, les Vallongues, etc., tindran més fàcil i pròxima l'atenció, però, sobretot, per a la resta de la població del municipi, per descomptat que la immensa majoria, no significarà cap perjuí sensible, ja que, repartides per tota l'extensió del nucli urbà i la resta de perifèries, encara hi haurà quatre oficines de farmàcia més per a atendre este servici...».  
  
Quant a les al·legacions sobre el fet que l'oficina de farmàcia del recurrent es va obrir per un règim excepcional, el règim d'autorització de les oficines no és cap motiu d'excepció dels servicis d'urgència, sinó que estos s'han de planificar per a prestar una assistència farmacèutica adequada. A més, el torn de servicis d'urgència està establit d'acord amb la majoria dels farmacèutics afectats.  
En este punt, s'ha de citar com a precedent la Resolució del director gerent de l'Agència Valenciana de Salut de 16 de juliol de 2008, que ratifica l'Acord del Col·legi Oficial de Farmacèutics de València, que establix una regulació dels servicis d'urgència que han de prestar totes les oficines de farmàcia del municipi de Burjassot, i per torn rotatori.  
  
Quant a la petició de suspensió, una vegada resolt el fons de l'assumpte a partir de l'expedient administratiu i com que no s'han apreciat causes de nul·litat o anul·labilitat, no té efecte.  
Pels fets i fonaments jurídics anteriors, resolc desestimar el recurs d'alçada interposats per Luis Ballester Rodrigo en nom de Tomás Sánchez Cobo, contra l'Acord del Col·legi Oficial de Farmacèutics d'Alacant de 26 d'octubre de 2010, que establix el calendari de servicis d'urgència en el municipi d'Alacant, segons el qual totes les oficines de farmàcia del municipi, siga quina siga la seua ubicació, entren en un únic calendari de torns per al terme municipal d'Alacant, entre altres acords.  
  
S'ha de notificar a les persones interessades i s'ha de publicar esta resolució amb l'advertiment que posa fi a la via administrativa i que hi poden interposar un recurs contenciós administratiu en el termini de dos mesos, comptats a partir de l'endemà de la data de la notificació, d'acord amb els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa.  
  
  
València, 28 de febrer de 2011.- El director gerent de l'Agència Valenciana de Salut: Luis E. Rosado Bretón.